Shenxian zhuan/卷7

東郭延 Dong Guoyan
{|
 * style="font-size:130%;" |　　 東郭延，字公遊，山陽人也. 少好道，聞李少君有道，求與相見，叩頭乞得執侍巾櫛灑掃之役，少君許之，見延小心良謹，可成，臨當去，密以五帝六甲左右靈飛之術、遊虛招真十二事授延，告之曰：「此亦要道也，密而行之，亦升天矣. 」口訣畢而遣去. 延遂還家，合服靈飛散，能夜書，在寢室中，身生光點，左右行六甲左右術，能占吉凶，天下當𣦼者，識與不識，皆逆知之. 又役使鬼神，收攝虎豹，無所不為. 在鄉裏四百歲不老. 漢建安二十一年，一旦，有數十人乘虎豹之來迎之，鄰盡見之，乃與親故別而辭去，雲「詣昆侖臺」，臨去延以神丹方、五帝靈飛秘要傳尹先生.

靈壽光 Ling Shouguang
靈壽光者，扶風人也. 年七十時，得朱英丸方，合服之，轉更少，如年二十. 時至建安元年，已二百二十歲矣.

劉京 Liu Jing
劉京，字太玄，南陽人也，漢孝文皇帝侍郎也. 後棄世從邯鄲張君學道，受餌朱英丸方，合服之，百三十歲，視之如三十許人. 後師事蘇子訓，子訓授京五帝靈飛六甲十二事，神仙十洲真形諸秘要，京按訣行之，甚效，能役使鬼神，立起風雨，名致行廚，坐在立亡，而知吉凶期日. 又能為人祭天益命，或得十年，到期皆𣦼，其不信者，至期亦𣦼. 周流名山五嶽，與王真俱行，悉遍也.

魏武帝時，故遊行諸弟子家. 皇甫隆聞其有道，乃隨事之，以雲母九子丸及交接之道二方教隆，隆按合行服之，色理日少，發不白，齒不落，年三百余歲，不知能得度世不耳. 魏黃初三年，京入衡山中去，遂不復見，京語皇甫隆曰：「治身之要，當朝朝服玉泉，使人丁壯有顏色，去三蟲而堅齒也. 玉泉者，口中液也. 朝來起早，漱液滿口，乃吞之，琢齒二七過，如此者三乃止，名曰煉精，使人長生也. 夫交接之道至難，非上士不能行之，乘奔牛驚馬未足喻其險墜矣. 卿性多滛，得無當用此自戒乎！」如京言，慮隆不得度世也.

嚴青 Yan Qing
嚴青者，會稽人也. 家貧，常在山中燒炭，忽遇仙人雲：「汝骨相合仙. 」乃以一卷素書與之，令以凈器盛之，置高處，兼教青服石腦法. 青遂以凈器盛書，置高處，便聞左右常有十數人侍之. 每載炭出，此神便為引船，他人但見船自行. 後斷谷入小霍山去.

帛和 Bo He
帛和，字仲理. 師董先生行炁斷谷術，又詣西城山師王君，君謂曰：「大道之訣，非可卒得，吾暫往瀛洲，汝於此石室中，可熟視石壁，久久當見文字，見則讀之，得道矣. 」和乃視之，一年了無所見，二年視有文字，三年了然見太清中經、神丹方、三皇文、五嶽圖，和誦之，上口. 王君回曰：「子得之矣. 」乃作神丹，服半劑，延年無極，以半劑作黃金五十斤，救惠貧病也.

趙瞿 Zhao Ju
趙瞿者，上黨人也. 病癩歷年，眾治之，不愈，垂死，或雲：「不及活流棄之. 」後子孫轉相註易，其家乃賫糧將之送置山穴中. 瞿在穴中自怨不幸，晝夜悲嘆涕泣. 經月，有仙人經過穴，見而哀之，具問訊之，瞿知其異人，乃叩頭自陳乞哀. 於是仙人以一囊藥賜之，教其服法. 瞿服之，百許日，瘡都愈，顏色豐悅，肌膚玉澤. 仙人又過視之，瞿謝受更生活之恩，乞丐其方. 仙人告：「此是松脂耳，此山中更多此物，汝煉服之，可以長生不死. 」瞿乃歸家，家人初謂之鬼也，甚驚愕. 瞿遂長服松脂，身體轉輕，氣力百倍，登危越險，終日不極. 年百七十歲，齒不墮，發不白. 夜臥，忽見臺間有光大如鏡者，以問左右，皆雲不見，久而漸大，一室盡明，如晝日. 又夜見面上有綵女二人，長二三寸，而體皆具，但為小耳，遊戲其口鼻之間，如是且一年，此女漸長大，出在其側. 又常聞琴瑟之音，欣然獨笑. 在人間三百許年，色如小童. 乃入抱犢山去，必地仙也.

宮嵩 Gong Song
宮嵩者，大有文才，著道書二百余卷，服雲母，得地仙道. 後入苧嶼山中仙去.

容成公 Rongcheng Gong
容成公，行玄素之道，延壽無極.

董仲君 Dong Zhongjun
董仲君者，臨淮人也. 服炁煉形，二百余歲不老. 曾被誣系獄，乃佯死，須臾蟲出，獄吏乃舁出之，忽失所在.

倩平吉 Qiang Pingji
倩平吉者，沛人也. 漢初入山得道，至光武時不老，後托形屍假，百余年卻還鄉裏也.

王仲都 Wang Zhongdu
王仲都者，漢中人也. 漢元帝常以盛暑時暴之，繞以十余爐火而不熱，亦無汗. 凝冬之月，令仲都單衣，無寒色，身上氣蒸如炊. 後不知所在.

程偉妻 Cheng Weiqi
漢黃門郎程偉，好黃白術. 娶妻得知方家女. 程常從駕出而無時衣，甚憂，妻曰：「請致兩叚縑. 」縑即無故而至前. 偉按枕中鴻寶作金不成，妻乃往視偉，偉方扇炭燒筩，筩中有水銀，妻曰：「吾欲試相視一事. 」乃出其囊中藥少許投之，食頃發之，已成銀. 偉大驚曰：「道在汝處，而不早告我，何也？」妻曰：「得之須由命者. 」於是偉日夜說誘之，賣田宅以供美食衣服，猶不肯告偉，偉乃與伴謀撾笞杖之，妻輒知之，告偉言：「道必當傳其人，得其人得路相遇，輒教之. 如非其人，口是而心非，雖寸斷而支解，而道猶不出也. 」偉逼之不止，妻乃發狂，裸而走，以泥自塗，遂卒.

薊子訓 Su Zixun
薊達，字子訓，齊國臨淄人，李少君之邑人也. 少仕州郡，舉孝廉，除郎中，又從軍拜駙馬都尉. 晚悟治世俗綜理官無益於年命也，乃從少君學治病作醫法，漸久，見少君有不死之道，遂以弟子之禮事少君而師焉. 少君亦以子訓用心專，知可成就，漸漸告之以道家事，因教令胎息胎食住年止白之法，行之二百余年，顏色不老.

在鄉裏與人信讓從事，性好清凈，常閑居讀《易》，時作小小文疏，皆有意義. 少君晚又授子訓無常子大幻化之術，按事施行，皆效. 曾見比舍家抱一兒，從求抱之，失手而隨地，即死，其家素尊敬之，不敢有悲哀之色而埋之，謂此兒命應不成人，行已積日，轉不能復，思之，子訓因還外抱兒還家，家人恐是鬼，乞不復用，子訓曰：「但取，無苦，故是汝兒也. 」兒識其母，喜笑欲往母，乃取之，意猶不了，子訓既去，夫婦共往掘視所埋死兒窆器中，有泥兒長六寸許耳，此兒遂長大. 又諸老人發必白者，子訓但與之對坐共語，宿昔之間，則明旦皆發黑矣，亦無所施為，為黑可期一年二百日也；亦復有不使人發黑者，蓋神幻之大變者也.

京師貴人聞之，莫不虛心欲見子訓，而無緣致之. 子訓比居有年少為太學生，於是諸貴人共呼語之：「卿所以勤苦讀書者，欲以課試規富貴耳. 但為吾一致薊子訓來，能使卿不勞而達. 」書生許諾，乃歸，就事子訓，朝夕灑掃，立侍左右，如此且二百日，子訓語書生曰：「卿非學道者，何能如此？」書生曰：「忝鄉裏末流，長幼之道自當爾. 」子訓曰：「何以不道實而作虛飾邪？吾以具知卿意，諸貴人欲得見我，我亦何惜一行之勞而不使卿得榮位乎？便可還語諸人，吾某月某日當往. 」書生甚喜，到京師，具向諸貴人說此意. 到期日，子訓未行，書生父母憂之，往視子訓，子訓曰：「恐我不行也，不使卿兒失信，當發以食時去所居. 」書生父母相謂曰：「薊先生雖不如期至，要是往也，定後日. 」書生歸，推計之，子訓以其日中時到京師，是不能半日行千余裏. 既至，書生往見之子訓，子訓問書生曰：「誰欲見我者？」書生曰：「欲見先生者甚多，不敢枉屈，但乞知先生所止，自當來也. 」子訓曰：「不須使來，吾尚千余裏來寧，復與諸人計此邪？卿今日使人人盡語之，使各絕賓客，吾日中當往，臨時自當擇所先詣. 」書生如其言語貴人，貴人各灑掃，到日中子訓往. 凡二十三處，便有二十三子訓，各往一處，諸貴人各各喜，自謂子訓先詣之. 定明日相參同，同時各有一子訓，其衣服顏色皆如一，而論說隨主人諮問，各各對答不同耳. 主人竝為設酒食之具，以餉子訓，皆各家家盡禮飲食之. 於是遠近大驚，諸貴人竝欲詣之. 子訓謂書生曰：「諸人謂我當有重瞳八采，故欲見我，我亦無所道，我不復往便爾，去矣！」適出門，諸貴人冠蓋塞道，到門. 書生言：適去東陌上乘青騾者是也. 於是各各走馬逐之，望見其騾徐徐而行，各走馬逐之不及，如此行半日，而常相去一裏許，不可及也，乃各罷還.

子訓既少君鄉裏弟子，微密謹慎，思證道奧，隨時明匠，將足甄綜眾妙矣.